15.04. 2009 | Arbeiðsloysið vaks aftur í mars Sætta mánað á rað vaks arbeiðsloysið í Føroyum Arbeiðsloysið helt fram við at vaksa í mars, og við endan av mánaðinum vóru 939 persónar, sum fingu vanligan arbeiðsloysisstuðul frá Arbeiðsloysisskipanini. Í mun til februar mánað eru tað 30 fleiri, ella ein vøkstur sum er 3 prosent. Arbeiðsloysið hevur verið vaksandi síðani september 2008 ella í 6 mánaðir. Hetta tíðarskeiðið er arbeiðsloysið vaksið við 651 persónum. Kynsbýtið Gongdin seinastu mánaðirnar hevur verið, at tað serliga eru menn, sum gerðast arbeiðsleysir, og tann gongdin helt eisini fram í mars, 27 fleiri menn gjørdust arbeiðsleysir og bert 3 kvinnur. 548 menn fáa nú vanligan arbeiðsloysisstuðul og 391 kvinnur. Talvan niðanfyri vísir gongdina í kynsbýtinum hjá móttakarum av vanligum arbeiðsloysisstuðli seinasta árið. Talvan vísir, at talið á monnum, sum fingu stuðul seinasta árið, er vaksið úr 37% upp í 58% Aldursbýtið Tað er í stóran mun yngra ættarliðið, sum verður rakt av arbeiðsloysinum, í mars fingu 337 persónar undir 30 ár arbeiðsloysisstuðul, fyri einum árið síðani fingu 58 persónar stuðul. Í aldursbólkinum 30 til 49 ár fingu 298 persónar stuðul, fyri einum ári síðani fingu 91 persónar í hesum aldursbólki stuðul. Í aldursbólkinum 50 og eldri fingu 304 persónar stuðu, fyri einum árið síðani fingu 167 persónar í hesum bólki stuðul.